CELEX: 32021D1055
Language: lt
Date: 1624233600000
Title: Tarybos sprendimas (ES) 2021/1055 2021 m. birželio 21 d. dėl pozicijos, kurios Europos Sąjungos vardu turi būti laikomasi Konvencijos dėl atliekų, susidarančių vykdant laivybą Reinu ir kitais vidaus vandenų keliais, surinkimo, šalinimo ir priėmimo susitariančiųjų šalių konferencijoje, dėl rezoliucijos, kuria siekiama išplėsti draudimo išleisti buitines nuotekas taikymą įtraukiant vidaus vandenų laivus, galinčius vežti 12–50 keleivių, priėmimo

2021 6 28   
               
               
                  LT
               
               
                  Europos Sąjungos oficialusis leidinys
               
               
                  L 227/39
               
            
         TARYBOS SPRENDIMAS (ES) 2021/1055
         2021 m. birželio 21 d.
         dėl pozicijos, kurios Europos Sąjungos vardu turi būti laikomasi Konvencijos dėl atliekų, susidarančių vykdant laivybą Reinu ir kitais vidaus vandenų keliais, surinkimo, šalinimo ir priėmimo susitariančiųjų šalių konferencijoje, dėl rezoliucijos, kuria siekiama išplėsti draudimo išleisti buitines nuotekas taikymą įtraukiant vidaus vandenų laivus, galinčius vežti 12–50 keleivių, priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     2009 m. lapkričio 1 d. įsigaliojo 1996 m. rugsėjo 9 d. Konvencija dėl atliekų, susidarančių vykdant laivybą Reinu ir kitais vidaus vandenų keliais, surinkimo, šalinimo ir priėmimo (toliau – Konvencija);
                  
               
                     (2)
                  
                  
                     pagal Konvencijos 19 straipsnį susitariančiųjų šalių konferencija gali iš dalies keisti Konvenciją ir jos priedus;
                  
               
                     (3)
                  
                  
                     Sąjungos veiksmais vidaus vandenų laivybos sektoriuje turėtų būti siekiama užtikrinti Sąjungoje taikomų vidaus vandenų laivų techninių reikalavimų rengimo nuoseklumą;
                  
               
                     (4)
                  
                  
                     2021 m. birželio 22 d. įvyksiančiame posėdyje Konvencijos susitariančiųjų šalių konferencija turi priimti rezoliuciją, kuria siekiama išplėsti draudimo išleisti buitines nuotekas taikymą įtraukiant vidaus vandenų laivus, galinčius vežti daugiau kaip 12 keleivių, ir keleivinius laivus su kajutėmis, kuriuose yra daugiau kaip 12 miegamųjų vietų. Pagal tos rezoliucijos nuostatas laivuose, kuriems taikoma ta rezoliucija, bus privaloma įrengti atitinkamą įrangą;
                  
               
                     (5)
                  
                  
                     vidaus vandenų laivams taikomu techniniu standartu (ES-TRIN 2019/1), kurį 2018 m. lapkričio 8 d. priėmė Europos vidaus vandenų laivybos standartų rengimo komitetas (CESNI), nustatyti vienodi techniniai reikalavimai, būtini vidaus vandenų laivų saugai užtikrinti. Į jį įtrauktos specialios nuostatos dėl tam tikrų kategorijų laivų (pavyzdžiui, keleivinių laivų), nuostatos dėl laivų įrangos ir įrenginių, įskaitant nuotekų surinkimo ir šalinimo įrenginius, taip pat to techninio standarto taikymo instrukcijos;
                  
               
                     (6)
                  
                  
                     tikslinga nustatyti poziciją, kurios Sąjungos vardu turi būti laikomasi Konvencijos susitariančiųjų šalių konferencijoje, nes rezoliucijos nuostatos gali stipriai paveikti Sąjungos teisės aktų, būtent Europos Parlamento ir Tarybos direktyvos (ES) 2016/1629 (1), turinį;
                  
               
                     (7)
                  
                  
                     rezoliucija turėtų padėti labiau padidinti derėjimą su Sąjungos teisės aktuose nustatytais reikalavimais, visų pirma susijusiais su atitinkamos įrangos, skirtos vidaus vandenų laivų nuotekoms surinkti, įrengimo datomis. Be to, rezoliucijoje siekiama labiau atsižvelgti į aplinkos apsaugos iniciatyvas ir tikslus;
                  
               
                     (8)
                  
                  
                     Sąjunga nėra Konvencijos susitariančioji šalis. Sąjungos poziciją, veikdamos kartu Sąjungos interesų labui, turi pareikšti Sąjungos valstybės narės, kurios yra Konvencijos susitariančiosios šalys,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Europos Sąjungos vardu turi būti laikomasi Konvencijos dėl atliekų, susidarančių vykdant laivybą Reinu ir kitais vidaus vandenų keliais, surinkimo, šalinimo ir priėmimo (toliau – Konvencija) susitariančiųjų šalių konferencijoje, įvyksiančioje 2021 m. birželio 22 d., yra pritarti rezoliucijos, kuria siekiama išplėsti draudimo išleisti buitines nuotekas taikymą įtraukiant vidaus vandenų laivus, galinčius vežti 12–50 keleivių, priėmimui.
         
         
            2 straipsnis
            1 straipsnyje nurodytą poziciją, veikdamos kartu Sąjungos interesų labui, pareiškia Sąjungos valstybės narės, kurios yra Konvencijos susitariančiųjų šalių konferencijos narės.
         
         
            3 straipsnis
            Dėl nereikšmingų 1 straipsnyje išdėstytos pozicijos pakeitimų gali būti susitarta be papildomo Tarybos sprendimo.
         
         
            4 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2021 m. birželio 21 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).